《过太华山下》
清代·蒋业晋

太华接天险，突兀起我面。驱马山下行，朝看暮犹见。

崔嵬少昊宫，隐现列仙馆。峨冠压雍梁，芙蓉插霄汉。

巨灵讶初劈，两戒忽中断。西方物所成，呼吸能吹万。

紫气腾寒空，白雪凝匹练。何处酌天浆，仰止徒生羡。

替我登岱宗，里粮劳不惮。挥手凌云端，耸身倚天半。

崎岖十八盘，篮舆尚安便。讵似陟此峰，铁索悬一线。

韩公好事徒，痛哭殊胆颤。远游我已非，登高岂所愿。

白云袅晴峦，回望生依恋。

作者简介：蒋业晋（1728-1804），字绍初，号立厓、梧巢。清长洲人（今江苏苏州人），原籍密云（今北京）。官历湖北汉阳知县，候补同知。